Antallet af øjenskader, der er blevet behandlet på øjenklinikker på landets sygehuse nytårsnat, er en smule lavere end sidste nytår.

I år er i alt 22 personer kommet så alvorligt til skade efter nærkontakt med fyrværkeri af forskellig art, at de har måttet tage en tur på hospitalet. Syv af de tilskadekomne er børn.

Det oplyser overlæge Jørgen Villumsen fra Øjenklinikken på Rigshospitalet i Glostrup.

- Det er trist at konstatere, at antallet af skader stort set er uændret, og at så mange børn er uændret. Det er fuldstændig overflødige skader, der præger folks tilværelse resten af livet, siger Jørgen Villumsen.

Børn kan miste synet

Ifølge overlægen er der er syv øjenskader hos børn. Heraf er der meget alvorlige øjenskader hos fire børn, og to af dem er under ti år.

- Når vi taler om alvorlige øjenskader, er det skader, der er så slemme, at folk kan miste synet helt eller delvist. Vi kan simpelthen blive nødt til at fjerne øjnene, lyder det fra Jørgen Villumsen.

En stor del af de tilskadekomne er dog sluppet med mindre skader.

- Det er blandt andet sådan noget som fremmedlegemer, der er fløjet ind i øjet og har sat sig på hornhinde. Den slags er ubehageligt, men det er en øjenskade, der forsvinder igen efter et par dage.

Tilskadekomne bar ikke briller

19 ud af de 22 tilskadekomne er mænd eller drenge. Og fælles for alle de tilskadekomne børn og voksne er, at ingen af dem bar sikkerhedsbriller.

Otte er kommet til skade på grund af såkaldte batterier, otte andre er kommet til skade på grund af raketter, mens fontæner og andre former for fyrværkeri er skyld i resten af uheldene.